Sognepræst Mette Villads Christensen klager nu igen til Ombudsmanden - denne gang over Kirkeministeriets håndtering af en tidligere afgørelse fra Ombudsmanden. Det oplyser P4 Nordjylland. For fem måneder siden afgjorde Ombudsmanden, at sognepræst Mette Villads Christensen blev fyret på et utilstrækkeligt grundlag fra tre små sogne nord for Løkken. Ombudsmanden bad ministeriet genoptage sagen og træffe en ny afgørelse. Det er ikke sket, og det finder Mette Villads Christensen og hendes advokat Klaus Antonsen urimeligt. Sognepræsten blev fyret i januar 2009 efter uoverensstemmelser med dele af menigheden i Rubjerg-Jelstrup-Lyngby pastorat nord for Løkken. Præsten kræver 2,5 mio. kr i erstatning og har søgt fri proces til en retssag mod Kirkeministeriet. Det har ikke været muligt at få en kommentar fra Kirkeministeriet.

Referat:
En fyret præst fra Vendsyssel klager nu for anden gang til Ombudsmanden.